ส่วนที่ 1

ข้อมูลสรุป (Executive Summary)

บริษัท เอส. แพ็ค แอนด์ พริ้นท์ จำกัด (มหาชน) ฯ
และบริษัทย่อยดำเนินธุรกิจผลิตและจำหน่ายกล่องกระดาษ และรับจ้างพิมพ์หนังสือ
โดยสามารถแบ่งกลุ่มผลิตภัณฑ์กล่องกระดาษได้เป็น 2 กลุ่ม คือ กล่องพิมพ์พาณิชย์ (Commercial
Printing) และกล่องลูกฟูก (Corrugated Box) ปัจจุบันบริษัทฯ
มีทุนจดทะเบียนและเรียกชำระแล้วทั้งสิ้น 300 ล้านบาท แบ่งเป็นหุ้นสามัญ จำนวน 300 ล้านหุ้น
มูลค่าที่ตราไว้หุ้นละ 1 บาท

บริษัทฯ และบริษัทย่อยมีโรงงานอยู่ 2 แห่ง โดยบริษัทฯ มีโรงงานตั้งอยู่ที่อำเภอหาดใหญ่
จังหวัดสงขลา ดำเนินการผลิตกล่องพิมพ์พาณิชย์ กล่องลูกฟูก และกระดาษลูกฟูกขนาดลอน C และ
ลอน B โดยมีกำลังการผลิตการพิมพ์ออฟเซ็ทได้ 41.72 ล้านแผ่นต่อปี
และกำลังการผลิตกระดาษลูกฟูก 39.96 ตารางเมตรต่อปี ซึ่งฐานลูกค้าส่วนใหญ่ของบริษัทฯ
ตั้งอยู่ในเขตภาคใต้ และลูกค้าบางส่วนในเขตกรุงเทพฯ และภาคกลาง
สำหรับบริษัทย่อยมีโรงงานตั้งอยู่ที่เขตบางขุนเทียน กรุงเทพฯ เน้นฐานลูกค้าในเขตกรุงเทพฯ
และภาคกลาง ดำเนินธุรกิจผลิตกล่องพิมพ์พาณิชย์ และกระดาษลูกฟูกขนาดลอน C ลอน B และลอน
E เพื่อใช้สำหรับผลิตกล่องพับแข็งปะลอน โดยมีกำลังการผลิตการพิมพ์ออฟเซ็ทได้ 101.24
ล้านแผ่นต่อปี และกำลังการผลิตกระดาษลูกฟูก 48.97 ล้านตารางเมตรต่อปี โดยการเพิ่มทุนในปี
2547 ของบริษัท ทำให้บริษัทย่อยสามารถก่อสร้างโรงงานผลิตกระดาษลูกฟูกเพื่อใช้เอง
โดยที่มิต้องซื้อกระดาษลูกฟูกขนาดลอน C และ B จากบริษัท หรือบริษัทอื่น ๆ ในกรุงเทพฯ ปัจจุบัน
ผลิตภัณฑ์ของบริษัทฯ และบริษัทย่อยได้รับการรับรองคุณภาพมาตรฐานสากล ISO 9001: 2000

บริษัทฯ มีสัดส่วนยอดจำหน่ายภายในประเทศกว่าร้อยละ 98 อย่างไรก็ตาม
ลูกค้าส่วนใหญ่ของบริษัทฯ และบริษัทย่อยเป็นผู้ผลิตสินค้าเพื่อการส่งออก ดังนั้นบริษัทฯ
และบริษัทย่อยจึงเป็นผู้ส่งออกทางอ้อม (Indirect Export) โดยลูกค้าของบริษัทฯ
และบริษัทย่อยเป็นผู้ผลิตสินค้าในตลาดบน (Hi-End) และตลาดกลาง (Mid-End)
ซึ่งลูกค้ากลุ่มหลักของบริษัทฯ และบริษัทย่อย ได้แก่ ผู้ผลิตถุงมือยาง
ผู้ผลิตเครื่องใช้ไฟฟ้าและอุปกรณ์อิเล็กทรอนิกส์ และผู้ผลิตอาหารแช่แข็ง ซึ่งด้วยทำเลที่ตั้งของบริษัทฯ
และบริษัทย่อย ทำให้เอื้อประโยชน์ในการเข้าถึงกลุ่มลูกค้าเป้าหมายได้เป็นอย่างดี

บริษัทฯ และบริษัทย่อยมียอดขายรวม 1,015 ล้านบาท ในปี 2548 ซึ่งเพิ่มขึ้น 21.95
ล้านบาทจากปี 2547 หรือคิดเป็นร้อยละ 2.2
ทั้งนี้เป็นผลมาจากการขยายตัวอย่างต่อเนื่องของอุตสาหกรรมหมวดกระดาษและผลิตภัณฑ์กระดาษ
รวมถึงบริษัทย่อยเริ่มผลิตลูกฟูกบางส่วนตั้งแต่กลางปี 2548 ส่งผลให้บริษัทมีกำลังการผลิตเพิ่มขึ้น
ความสามารถในการแข่งขันสูงขึ้น แต่อุตสาหกรรมเครื่องใช้ไฟฟ้าและอิเล็คทรอนิคส์
มีการปรับปรุงคุณภาพและนำเทคโนโลยีใหม่ ๆ มาใช้ ทำให้ชะลอการผลิตรุ่นเดิม ๆ บริษัทฯ
และบริษัทย่อยมีกำไรจากการดำเนินงานในปี 2548 จำนวน 94 ล้านบาท ซึ่งเทียบกับปี 2547
มีกำไรจากการดำเนินงาน 100 ล้านบาท โดยที่ในปี 2547 บริษัท มีกำไรจากการขายหุ้นบริษัทใหญ่
โดยบริษัทย่อยจำนวน 21.7 ล้านบาทรวม ซึ่งส่วนใหญ่ก็มาจากการบริหารจัดการที่ดีในด้านต้นทุน
รวมทั้งมีการควบคุมค่าใช้จ่ายของบริษัทฯ และบริษัทย่อยที่มีประสิทธิภาพ
แม้ว่าต้นทุนด้านพลังงานและดอกเบี้ยสูงขึ้นก็ตาม

โครงการก่อสร้างโรงงานผลิตกระดาษลูกฟูกลอนใหญ่ (ลอน B, ลอน C)
แห่งใหม่ของบริษัทย่อยที่เขตบางขุนเทียน กรุงเทพฯ
เพื่อเพิ่มกิจการผลิตกระดาษลูกฟูกของบริษัทย่อยนั้น ก่อสร้างแล้วเสร็จในต้นปี 2548
เริ่มดำเนินการผลิตกระดาษลูกฟูกเพื่อใช้ในกิจการของบริษัทย่อยในเดือนมีนาคม 2548
มีกำลังการผลิตกระดาษลูกฟูก 39.96 ล้านตารางเมตร (ลอน B และ C) ต่อปี

ในปลายปี 2548 บริษัท ได้เข้าไปลงทุนในบริษัท โรงพิมพ์ตะวันออก จำกัด (มหาชน)
โดยเล็งเห็นว่าเป็นโรงพิมพ์ขนาดใหญ่ มีศักยภาพการพิมพ์ทั้งภายในและภายนอกประเทศ
รวมทั้งภาครัฐก็มีการส่งเสริมอุตสาหกรรมการพิมพ์เพื่อการส่งออก โดยลงทุนซื้อหุ้นสามัญจำนวน
43.28 ล้านหุ้น และใบสำคัญแสดงสิทธิ์ จำนวน 43.05 หน่วย จากบรรษัทบริหารสินทรัพย์ไทย
มูลค่าการลงทุนทั้งสิ้น 174.40 ล้านบาท และในเดือนมีนาคม 2549 บริษัทฯ
จะแปลงใบสำคัญแสดงสิทธิ์ 43.05 ล้านหน่วยเป็นหุ้นสามัญ ซึ่งจะทำให้บริษัทฯ ถือหุ้นรวมจำนวน
86.33 ล้านหุ้น เท่ากับร้อยละ 22.40 ของหุ้นทั้งหมดของ บริษัท โรงพิมพ์ ตะวันออก จำกัด
(มหาชน)